مت غصے کے شعلے سوں جلتے کون جلاتی جا ولی محمد ولی غزلیں
مت غصہ کے شعلے سوں جلتے کوں جلاتی جا 
ٹک مہر کے پانی سوں تو آگ بجھاتی جا 
تجھ چال کی قیمت سوں دل نیں ہے مرا واقف 
اے مان بھری چنچل ٹک بھاؤ بتاتی جا 
اس رات اندھاری میں مت بھول پڑوں تجھ سوں 
ٹک پاؤں کے جھانجھر کی جھنکار سناتی جا 
مجھ دل کے کبوتر کوں باندھا ہے تری لٹ نے 
یہ کام دھرم کا ہے ٹک اس کو چھڑاتی جا 
تجھ مکھ کی پرستش میں گئی عمر مری ساری 
اے بت کی پجن‌ ہاری ٹک اس کو پجاتی جا 
تجھ عشق میں جل جل کر سب تن کوں کیا کاجل 
یہ روشنی افزا ہے انکھیا کو لگاتی جا 
تجھ نیہ میں دل جل جل جوگی کی لیا صورت 
یک بار اسے موہن چھاتی سوں لگاتی جا 
تجھ گھر کی طرف سندر آتا ہے ولیؔ دائم 
مشتاق درس کا ہے ٹک درس دکھاتی جا